Bratislava 19. septembra (TASR) - Samospráva bratislavského Starého Mesta neodpustila maďarskej organizácii Csemadok dlžobu takmer 274 000 Sk za nezaplatený nájom priestorov. Rozhodlo o tom dnešné zastupiteľstvo, ktoré riešilo deväť dlhodobo nevymožiteľných pohľadávok v celkovej sume takmer 1,5 milióna Sk.
Maďarský spoločenský a kultúrny zväz na Slovensku Csemadok si neplnil povinnosti nájomcu nebytových priestorov podľa zmluvy z roku 1991. Staré Mesto ho žiadalo o úhradu nedoplatku v rokoch 1995, 1998 a 2002. Napriek prísľubu sa tak nestalo. Medzitým kúpnou zmluvou a zápisom do katastra sa Csemadok stal 16. decembra 1996 vlastníkom nehnuteľnosti na Námestí 1. mája 10 - 12, v ktorej bol dlžným nájomcom priestorov na prízemí a dvoch poschodiach.
"Nie som proti maďarskej menšine, ale malo by jej záležať na svojom mene," zdôvodnil poslanec Ondrej Dostál svoj návrh, aby táto pohľadávka nebola odpustená. Podľa neho Csemadok je stále činná organizácia, kým niektorí súkromní dlžníci sú nezvestní. Nakoniec 20 z 31 prítomných poslancov potvrdilo návrh Dostála.